મોબાઇલ હાથમાં લઇને વિભાકર પલંગમાં આડો પડ્યો. ગોધાવીની એ પાંસઠ એકર જમીન ખરીદવા માટે એણે ઝનૂનપૂર્વક પ્રયાસ કર્યો હતો. કોર્ટ કેસ અને ડખામાં અટવાયેલા એ ખેતર માટે પ્રભાતસિંહ, જિતુભા અને તડીપાર વિજુભા- ત્રણેય ભાઇઓ સાથે મુલાકાત કરીને આખું કોકડું ઉકેલાય એ દિશામાં પ્રયત્ન કર્યો હતો. કુલ બસો દસ કરોડ રૂપિયામાં એ સોદો પાર પડે એવી શક્યતા ઊભી થઇ હતી પણ હવે બદલાયેલા સંજોગોમાં એ ખેતર માટે એક સામટું આટલું મોટું રોકાણ કરવાનું યોગ્ય છે? હરિવલ્લભદાસની એ જમીન ખરીદવાની તીવ્ર ઇચ્છા હતી એટલે પોતે માથાકૂટ કરેલી. પરંતુ હવે પરિસ્થિતિએ એવો વળાંક લીધો હતો કે વિચાર્યા વગર આગળ ના વધાય.